**Peter Helgevold** (født 1861 i Sandeid ved Stavanger, død 1929) var direktør i Norsk Telegrambyrå fra 1904 til 1918. Han overtok stillingen da NTB-leder Tycho Kielland døde, men måtte gå av da norske aviser tok over eierskapet og ansatte Per Wendelbo som ny direktør.

Helgevold kom fra en småbrukerfamilie, og hadde navn fra farsgården. Hele hans liv ble preget av det som den gang var normen i trange vestlandsfjorder; kristen tukt og hardt arbeid. 

Etter konfirmasjonen dro han til Stavanger, og skaffet seg middelsskoleeksamen og gymnasium ved å jobbe ved siden av skolen. Siden reiste han til Kristiania og fikk jobb som lærer. Han fikk pressetilknytning ved å jobbe for *Vestlands-Posten*, og ble etter hvert redaktør for dennes hovedstadsutgave i de få årene den eksisterte. Etter redaktørjobben tok han teologisk embetseksamen i 1891, en utdanning han aldri direkte kom til å bruke.

I stedet engasjerte han seg i politikk på Johan Sverdrups moderate fløy av Venstre. Fra 1894 var han medredaktør i denne gruppens Kristiania-organ: *Eidsvold*. Han jobbet imidlertid også med å skaffe stortingsreferater til en NTB-konkurrent, Høydahl Ohmes byrå. Dette ble trolig avgjørende for hans NTB-løpebane.

I 1896 henvendte daværende NTB-leder Tycho Kielland seg til Helgevold, og bent fram «headhuntet» ham fra konkurrentbyrået. Dels ville Kielland knekke konkurrenten, dels kunne han glede seg over å ha ansatt en «grunnhederlig, jernflittig og ytterst samvittighetsfull mann», som det het da Helgevold ble introdusert for NTBs forbindelser.

Da enken Anna Kielland i 1904 tok over etter Tycho Kiellands siste NTB-år, økonomiske misere og død, var det Helgevold hun støttet seg på. Hennes økonomiske sans strupet NTB-pengebruken, hans jernflid sikret NTB-arbeidet - og på få år hadde de nedbetalt byråets gjeld og sikret lønnsomhet. 

Han satt i direktørstolen fram til 1918, og det som preget denne tiden var nok først og fremst hans pliktoppfyllende rolle vis-à-vis eierne. De første årene måtte han spare av nød, deretter fordi eierne stilte strenge krav til utbytte. 

For hans eget vedkommende kan det nok oppsummeres at utakk er verden lønn: Hans direktørinntekt lå i underkant av tidens normer, hans arbeidsbyrde i overkant. Og da avisene tok over NTB i 1918 telte neppe hans lojalitet overfor privateieren Anna Kielland på plussiden. Fra 1918 ble han avspist med en stilling som «underdirektør og forretningsfører», et arbeid han skjøttet under den nye direktøren fram til sin død elleve år senere.

Helgevold var innehaver av Krongsmedaljen, og var ridder av Vasaordenen, Dannebrogordenen og den prøyssiske Kroneordenen.

Referanser
----------

1. 1 2   Folketellingen i Norge i 1910, www.digitalarkivet.no[Hentet fra Wikidata]
2. ↑   Stavanger Aftenblad, type referanse dødsannonse, utgitt 4. februar 1929[Hentet fra Wikidata]
3. 1 2 3 4   Stavanger Aftenblad, «✝ Direktør P. Helgevold», utgitt 4. februar 1929[Hentet fra Wikidata]
4. ↑  «✝ Direktør P. Helgevold». *Stavanger Aftenblad*, 4. februar 1929.

Kilder
------

* Helge Giverholt: *Nyhetsformidling i Norge : 1867 - 1967*, NTB Oslo 1967

  



| * v
* d
* r
Ledere i Norsk telegrambyrå |
| --- |
| 
* Alfred H. E. Fich (1867)
* Jens Gran (1867-88)
* Tycho Kielland (1888-1904)
* Anna Kielland og Peter Helgevold (1904-18)
* Per Wendelbo (1918-37)
* Birger Knudsen (1937-61)
* *Paul de Glasenapp (1940-45)*
* Rolv Werner Erichsen (1961-70)
* Per Monsen (1970-80)
* Ivar Johansen (1980-89)
* Hans Erik Matre (1989-94)
* Thor Viksveen (1994-2004)
* Pål Bjerketvedt (2004-16)
* Mads Yngve Storvik (2017-)

 |

|  |  |
| --- | --- |
| Oppslagsverk/autoritetsdata | Historisk befolkningsregister **·** VIAF
 |